Daou ahel zo dre vras : eñvorennoù yaouankiz, enno eñvorennoù bugaleaj met ivez prantadoù tostoch ouzhomp, hag eñvorennoù eus Breizh-Veur a oa bet Roparz Hemon o  lojañ du-hont goude men doa dilezet e studioù skiantel evit en em dreiñ war ar yezhoù, ha gwellaat e mod-se e damm saozneg.  Eñvorennoù evel ar re all, e gwirionez, a anavezer enno yezh resis, ha teuk a-wezhioù, unan eus hor skrivagnerien muiañ awenet. Skoet on bet gant an dougen ma oa da gontañ traoù zo dre ar munut en e eñvorennoù bugaleaj dreist-holl, dibaboù a ziskouez e stek a skrivagner. A-hed al levr e verzer e interest evit an arz, an traoù kaer a bep seurt (skridoù, sonerezhioù, maezioù, met  ivez arrebeurri, dilhad, tisavouriezh ha me oar !) hag an diaes ma oa dezhañ anduriñ an traoù divalav. E gizidigezh arzel on bet fromet ganti el levrig-mañ, tu denel hag hollvedel an arzour en ur mod… Ar bourchiz bihan ma oa, lorchus un disterig, nen dije ket kalz tra da welet gant va buhez din-me a-hend-all.